ناول ہک بے کار آدمی دی زندگی

ناول "ہک بے کار آدمی دی زندگی" (The Life of a Useless Man) میکسم گورکی (خلاصہ) 

میکسم گورکی دا ناول "ہک بے کار آدمی دی زندگی" (The Life of a Useless Man) روسی انقلاب توں پہلے دے سماج دی بھر پور عکاسی ہے، جیندے وچ ہک ایجھاں کردار پیش کیتا ڳئین ڄیہڑا اپݨی ذاتی محرومیاں، سماجی بے حسی اتے بے مقصدیت دی وجہ توں "بے کار" محسوس کریندے ۔ اِیہ ناول عام طور تے خودشناسائی، سماجی ذمہ داری، اتے فرد دی معاشرے وچ حیثیت دے سوالاں تے غور کریندا ہے۔

ناول دا مرکزی کردار یوگور تروشنکوف ہے، ڄیہڑا ہک امیر زمیندار اتے سابق جاگیردار دے گھر اچ ڄمیے۔ او ہک پڑیا لکھیا اتے ذہین انسان ہا ، پر اوندے وچ زندگی دا کوئی واضح مقصد نا ہا ۔ او کہیں وی قسم دے عملی کم، سماجی ذمہ داری، یا حقیقی تعلق وچ دلچسپی نئیں گھندا. 

یوگور دی زندگی بے مقصد سرگرمیاں، کھوکھلیاں ڳالھیں ، اتے ہک بے چین روح دا شکار ہے۔ او نہ تاں سیاست وچ حصہ گھندے ، نہ کوئی حقیقی رشتہ بݨیندے ، اتے نہ ہی کہیں پیشے کوں پسند کریندے ۔ او صرف اپݨی ذات دے گرد گھمدا رہندے، حالانکہ اوندے اندر کجھ کرݨ دی صلاحیت موجود ہے۔ او اپݨی سوچاں وچ گُم رہندا ہے اتے ای دھرتی کوں ہک تماشا سمجھیندے. 

ناول اوں دور دے روس دے سماجی مسائل، جیویں کہ غربت، ظلم، اتے طبقاتی تقسیم کوں وی ݙیکھندے۔ پر یوگور اِنہاں ساریاں مسئلیاں توں لاتعلق رہندا ہے۔ او انہاں تے سوچدا تاں ہے، پر کݙاہیں وی انہاں کوں حل کرݨ یا انہاں دے خلاف آواز چاوݨ کیتے کوئی عملی قدم نئیں چئیندا ۔

یوگور دے رشتے وی کھوکھلے اتے عارضی ہن ۔ او کہیں نال وی گہرا تعلق قائم نئیں کیتا اوندے پیار دے رشتے وی ناکام تھی ڳئین ، کیوں جو او جذباتی طور تے ہک ذمہ داری کوں گھنݨ  اتے کہیں نال حقیقی طور تے ملݨ توں ݙردا ہا.

ناول وچ یوگور دا سامنا انقلابی تحریک نال وی تھیندے ۔ او انقلابی نظریات اتے انہاں دی جدوجہد کوں سمجھیندے، پر او اوندے وچ شامل نئیں تھیندا۔ او انہاں کوں ہک پاسوں ݙیکھدے اتے انہاں دی جدوجہد کوں کجھ حد تئیں قدر دی نگاہ نال وی ݙیکھدے، پر اوندے وچ اِیہ ہمت اتے عزم نئیں ہوندے جو او اوندے وچ حصہ گھِنے ۔ اوندے ایں رویے نال اوندے اندر دا خالی پن مزید ودھ ویندے. 

ناول دے آخر وچ یوگور دی زندگی دی بے مقصدیت اتے کھلا پن عروج تے پُڄ ویندے او مزید بے کار اتے بے حسی دا شکار تھی ویندے اوندا کنوں مستقبل کیتے کوئی امید یا راہ نئیں ہوندی ۔ اوندی زندگی ہک مایوسی اتے بے کار ختم تھی ویندی ہے، ڄیہڑا ہک ایجھاں انجام ہے جیہڑا اوندے "بے کار" ہووݨ دی تصدیق کریندا ہے۔

مرکزی خیال

"اک بے کار آدمی دی زندگی" ناول دا مرکزی خیال اِیہ ہے جو محض ذہانت یا مالی آسائشاں دے ہووݨ نال زندگی مکمل نئیں تھیندی۔ زندگی کوں بامعنی بݨاوݨ کیتے مقصد، سماجی ذمہ داری، اتے کہیں حقیقی کم وچ شمولیت دی لوڑ ہوندی ہے۔ ناول اِیہ سوال اٹھیندے  جو اگر ہک پڑیا لکھیا اتے ذہین انسان اپنی صلاحیتاں کوں استعمال نہ کرے اتے سماج نال لاتعلق رہوے ، تاں اوندی زندگی کینویں بے معنی تھی ویندی ہے۔ اِیہ درحقیقت اینجھے لوکاں تے تنقید ہے ڄیہڑے سماجی تبدیلی اتے انسانیت دے ݙکھاں توں لاتعلق رہندے ہن۔

سرائیکی نینگراں واسطے ہک پیغام: "ہک بے کار آدمی دی زندگی" دے سبق دی روشنی وچ

میݙے پیارے سرائیکی قوم دے جوانوں 

مکسم گورکی دے ناول "ہک بے کار آدمی دی زندگی" دی کہاݨی اساں کوں ہک اہم سبق ݙیندی ہے، خاص طور تے ساݙے سرائیکی وسیب دے نوجواناں کیتے۔ ناول دا مرکزی کردار، یوگور، پڑھیا لکھیا اتے ذہین ہووݨ دے باوجود، اپنی زندگی وچ کوئی مقصد نئیں رکھیندے ۔ او نہ تاں کہیں کم دا حصہ بݨدے اتے نہ ہی سماجی مسئلیاں تے توجہ ݙیندے. اوندی زندگی صرف سوچاں اتے بے عملی کماں وچ لنگھ ویندی ہے، جیندے نال او اندروں خالی اتے کلھا رہ ویندے. 

ساݙے کیتے سبق

اے ناول ساݙے کیتے ہک وݙا پیغام ہے 

بے مقصدیت توں بچو : 

اپݨی زندگی کیتے ہک مقصد بݨاؤ۔ صرف تعلیم حاصل کرݨ کافی نئیں، بلکے اِیکوں عملی زندگی وچ گھن آوݨ وی ضروری ہے۔ پڑھ لکھ تے اپݨی صلاحیتاں دی پہچاݨ اتے انہاں کوں کہیں چنڳے کم وچ لاؤ۔

سماجی ذمے داریاں کوں سمجو : 

ساݙا سرائیکی وسیب ڈھیر سارے مسئلیاں دا شکار ہے، جیویں کہ غربت، ناخواندگی اتے معاشی محرومی۔ یوگور وانگوں انہاں مسئلیاں توں لاتعلق نہ رہو ۔ اپݨے علاقے اتے اپݨی قوم دی بہتری کیتے ہک قدم اڳوں ودھاؤ۔

تخلیقی کم اتے عمل کرو:

صرف سوچݨ نال اتے خواب ݙیکھݨ نال کچھ نئیں بدلدا۔ اپݨی سوچاں کوں عملی جامہ پہواؤ ۔ نواں کجھ سیکھݨ دی کوشش کرو ، نویں منصوبے بݨاؤ اتے انہاں تے کم کرو۔ سرائیکی زبان، ادب اتے ثقافت کوں ودھاوݨ کیتے اپݨا کردار ادا کرو. 

رشتیاں کوں اہمیت ݙیوں :

انسان کلھا نئیں رہ سڳدا۔ اپݨے یاراں، رشتے داراں اتے برادری نال مضبوط تعلقات بݨاوݨ ۔ ہک ݙوجھے دے نال تھیوݨ اتے ہک ݙوجھے دے ݙکھ سکھ وچ شامل تھیوݨ ۔ اِیہ رشتے ہی زندگی کوں خوبصورت بݨیندن۔

چنڳی تبدیلی دا حصہ بݨو : 

ساݙے وسیب کوں اڄ ایجھے نوجوان نسل دی لوڑ ہے ڄہڑی منفی سوچاں توں نکل تے مثبت تبدیلی گھن آوے۔ جہالت اتے دقیانوسی خیالات دے خلاف آواز چاوݨ اتے اپݨے علم نال لوکاں کوں بیدار کرݨ. 

شان سرائیکی